钦定古今图书集成/明伦汇编/官常典/第406卷 > 常惠
## 钦定古今图书集成/明伦汇编/官常典/第406卷 > 常惠

按《汉书》本传：“惠，太原人也。少时家贫，自奋应募，随栘
中监苏武使匈奴，并见拘留十馀年，昭帝时迺还。汉嘉其勤劳，拜为光禄大夫。是时乌孙公主上书，言匈
奴发骑田车师，车师与匈奴为一，共侵乌孙，唯天子
救之。汉养士马，议欲击匈奴。会昭帝崩，宣帝初即位，
本始二年，遣惠使乌孙，公主及昆弥，皆遣使。因惠言
‘匈奴连发大兵击乌孙，取车延、恶师地，收其人民去，
使使胁求公主，欲隔绝汉。昆弥愿发国半精兵，自给
人马五万骑，尽力击匈奴，唯天子出兵以救公主’。”昆
弥于是汉大发十五万骑，五将军分道出。语在《匈奴
传》。以惠为校尉，持节护乌孙兵。昆弥自将翖侯以下
五万馀骑，从西方入，至右谷蠡庭，获单于父行及嫂
居次、名王骑将以下三万九千人，得马、牛、驴、骡、橐驼
五万馀匹，羊六十馀万头，乌孙皆自取掳获。惠从吏
卒十馀人，随昆弥还，未至乌孙，乌孙人盗惠印绶节。
惠还，自以当诛时，汉五将皆无功，天子以惠奉使克
获，遂封惠为长罗侯，复遣惠持金币还赐乌孙贵人
有功者。惠因奏请“龟兹国尝杀校尉赖丹，未伏诛，请
便道击之。宣帝不许。大将军霍光风惠以便宜从事。
惠与吏士五百人俱至乌孙，还过，发西国兵二万人，
令副使发龟兹东国二万人，乌孙兵七千人，从三面
攻龟兹。兵未合，先遣人责其王以前杀汉使状。王谢
曰：‘迺我先王时为贵人姑翼所误耳，我无罪’。”惠曰：“即
如此，缚姑翼来，吾置王。”王执姑翼诣惠，惠斩之而还。
后代苏武为典属国，明习外国事，勤劳数有功。甘露
中，后将军赵充国薨，天子遂以惠为右将军，典属国
如故。宣帝崩，惠事元帝三岁薨，谥曰壮武侯。传国至
曾孙，建武中迺绝。